Je Wachiers, sires d’Andelot, fais savoir à touz... que je doy à noble baron Jehan de Chalon, signour d’Allay, mon signour, cenz livres d’estevenens, lesquex je ay eu et receu de luy en bons deniers nombrez, tornez en mon profit, pour lesques cens livres je li enloie et met en sa main acunes choses que je ay repris de luy en accressement de fié, c’est à savoir le sixte de la Demoine et cinquante celours de monte que je ay ou puis de Salins dou bourc le conte de Bourgoigne, et doit tenir lesdites choses en sa main ou ses comandement, tanque il soit paiez en rabatant desdites cenz livres. En tesmoignaige de ceste [chose], je ay mis mon seal pendant en ces lettres, faites et donées le jour de la Touz Sains, l’an de grace qui corroit per mil CC octante et un.